text: Martens edulcora un partit descafeïnat | Futfem.cat
  El Barça ha hagut de superar a dos contrincants en el primer partit del 2022 al Johan Cruyff. D'una banda, la data del partit, un dimecres a les 17.00 hores, ha insuflat de mandra un partit descafeïnat sense color a les grades. De l'altra, l'Sporting Huelva, un rival rocós, aixoplugat en àrea pròpia, que ha confiat la seva supervivència als reflexos d'una Chelsea felina i a les carreres d'una Mayra Ramírez que també s'ha arremangat en tasques defensives al carril esquerre.
  Però amb això no n'ha tingut prou l'equip d'un vell roquer com Antonio Toledo, que ha resistit més de mitja hora al feu barcelonista. Després d'una cascada d'arribades, Martens ha acabat tombant la fortalesa de Chelsea amb una rematada aèria a centrada de Paredes. La neerlandesa, que ha arrodonit la tarda amb un hat-trick després del descans, ha estat el màxim símptoma de vitalitat. Els seus gols han trencat el gel perquè altres companyes, com Rolfö i Alexia, eixamplessin el marcador al tram final (5-0).
  Un abisme. Això és el que separa Barça i Sporting Huelva. Per a l'equip andalús, ha hagut de passar tota una primera volta per celebrar el primer triomf de la temporada. Va ser la passada jornada, contra el Valencia (2-0). El Barça, en canvi, ha fet de la victòria una rutina des de la primera jornada.
  I els gols? L'Sporting Huelva n'ha celebrat deu en tot el curs. Les blaugrana, en els seus dos últims duels contra Granadilla i Madrid, n'ha anotat 14. De fet, Jenni Hermoso (10), Oshoala (12), Alexia (12), Martens (13), per si mateixes, acumulaven tantes o més dianes abans de rebre a l'equip de Huelva.
  Per tot això, l'exercici de resistència de l'equip visitant ha estat encomiable. El Barça, amb les novetats de Pina, Cata i Melanie a l'alineació i amb Patri repetint-se a l'interior després de l'exhibició de La Palmera, s'ha barallat constantment amb el mur andalús. Des del minut dos, en què el travesser i Chelsea s'han aliat per negar-li el gol, fins al 34', quan la mateixa neerlandesa ha consolidat el seu pitxitxi amb una nova diana.
  Entremig, Rolfö ha vist com el seu remat de cap l'ha negat la portera visitant. Pina ha maleït Cinta que, in extremis, ha posat el peu per frustrar el gol. I Hansen, principal perill públic del Barça, ha dibuixat una ganyota després de veure com una mà inversemblant de Chelsea li abaixava la persiana.
  Mentrestant, a l'altra àrea, Cata s'ha entretingut mirant les musaranyes. Algun toc amb el peu ha estat tota l'activitat de la mallorquina, que només ha tingut com a distracció algunes curses de Mayra Ramírez, que arribava endollada després del doblet contra el Valencia.
  El segon temps ha estat una rèplica. El tècnic del Barça, Jonatan Giráldez, ha sacsejat la coctelera amb l'entrada escalonada d'Oshoala, Leila, Pereira, Crnogorčević i Alexia. Però Martens ha seguit sent la protagonista de la funció. En una tarda que semblava condemnada al tedi, la neerlandesa ha acabat caçant un hat-trick: primer ha penalitzat un error de la defensa visitant amb un xut creuat inapel·lable, i després, ha carregat una rematada des de fora l'àrea que ha deixat petrificada a Chelsea.
  L'estat de forma de l'extrem holandesa, màxima golejadora destacada de la Lliga (16), és tan poderós que ha arrossegat a la resta perquè se sumessin a la festa. Una d'aquelles a les que fa mandra anar-hi al principi, però en la que t'hi acabes divertint. És el que han fet Rolfö, que ha començat en punta d'atac i ha acabat a la banda esquerra, i Alexia, en el seu retorn post-covid.
  I ho haurien pogut fer altres companyes a les acaballes, perquè el setge blaugrana ha estat constant. Però entre Chelsea, la mala punteria i la deessa fortuna, el resultat no s'ha mogut. I el Barça, encomanat a Martens per sacsejar la mandra, ha acabat escrivint el relat de sempre en el primer partit de l'any al Johan Cruyff. El cap de setmana, a Zubieta contra el segon classificat, s'esperen més incentius.